Blod og gull (Kane-bok)

Blod og gull er en norsk roman, utgitt som bok nummer 31 i den 83 bind store serien om western-helten og US-marshalen Morgan Kane. Boka ble lansert i 1969, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 404 og kostet tre kroner og femti øre.        

I Blod og gull møter leserne en Kane uten marshal-jobb, som på et tidspunkt til og med pantsetter revolveren. Han befinner seg arbeidsløs, pengelens og bortkommen i en liten havneby i Texas, etter at både U.S. Marshal-stjernen og hans Kate Coleman-forhold gikk fløyten ved utgangen av forrige bok, Apache!. Men så viser det seg altså at det ligger en gullskatt like ved havnebyen, på bunnen av Matagorda Bay. To troløse bankansatt hadde røvet gullet under en skipstransport, men den ene røveren - og alt gullet - var altså endt på havets bunn. Nå starter kampen mellom den gjenlevende gullrøveren, Chris Markham, og enken etter den døde gullrøveren, Belle Germain. Begge jakter de gullkisten, og i sin nød hyrer den etterlatte enken nødvendig bistand: Morgan Kane! Overraskende nok, og heldigvis for enken, viser det seg at Kane også er en seilkyndig, sjødyktig fyr. Midt i den dramatiske handlingen viser det seg også at en angrende Kate (og fotograf Camillus Fly) dukker opp, på leting etter Kane. Hun kommer ikke et minutt for tidlig! Før boka er slutt dreper Kane skurkene Virgil Thomson, Jeremy Horn, den tidligere bankmannen Markham og en portugiser. Han ligger med kona til en sjømann og med enkenfruen, men etterlater leserne litt i villrede om hvordan forholdet til Kate egentlig går?

Mottagelsen av boka 
Blod og gull kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. I 1969 merket imidlertid forlaget en økende etterspørsel, og da Kane-serien for alvor slo an i 1970 måtte Blod og gull de neste årene trykkes i stadig nye opplag... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Boka kom i Sverige i 1974 på B. Wahlströms Bokförlag som Blod och guld og året etter i Danmark på Winther som Blod og guld. 
I 1975 kom den i England på Corgi Books som Blood and gold og i 1976 i Finland på Otava som Verta ja kultaa. Også Island fikk sin Prenthusið-utgave Blóð og gull.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Blod og gull i et dobbeltbind, i bok nr. 24, sammen med Kane’s likemann. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Blod og gull i 2005 som bok 45 i bind 45–46. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2013 som bok nr. 46 i serien, en utgivelse som i 2015 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 46 i serien er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 160–161.

Norske romaner
Morgan Kane
Bøker fra 1969